En 16-årig dreng døde søndag af sine kvæstelser, som han pådrog sig i forbindelse med en ulykke i en springgrav på Gymnastikefterskolen Stevns, hvor drengen var elev.

Det oplyser Carsten Andersen kommunikationsansvarlig ved Midt- og Vestsjællands Politi.

- Vi kan bekræfte, at der har været en tragisk hændelse på efterskolen, siger Carsten Andersen.

- Ulykken skete om fredagen, da drengen faldt forkert ned i en springgrav, og han blev efterfølgende kørt på hospitalet, tilføjer han.

Fokus er på skolens elever

Den 16-åriges liv stod dog ikke til at redde.

- Vi har underrettet de stakkels pårørende for længst, siger Carsten Andersen.

Forstander på efterskolen Carlo Mathiasen siger til sn.dk, at fokus nu er på skolens elever.

- Mit fokus er lige i øjeblikket at tage hånd om resten af skolens elever. Blandt andet igennem psykologhjælp, hvis nogen har brug for det, siger Carlo Mathiasen.

Havde brækket nakken

I et orienteringsbrev tirsdag på skolens hjemmeside uddyber forstanderen, hvordan ulykken skete, skriver Ekstra Bladet.

- En flok drenge hygger sig i springcenteret fredag aften ved 20-tiden, og en af dem laver et kraftspring på airtracken og sætter af til at lave en forlæns salto ud til pomfritgraven.

- Uheldet vil, at han ikke kommer langt nok og ej heller hele vejen rundt i saltoen, og han lander derfor på nakken på kanten af airtracken og falder ned i pomfritgraven. Kort efter får han hjertestop, står der i brevet.

Herefter blev der igangsat førstehjælp, men det viste sig, at drengen havde brækket nakken og trods en operation døde han sent søndag aften.

Politiet oplyser, at man har undersøgt ulykkesstedet og har kontaktet Arbejdstilsynet, som skal undersøge springgraven nærmere.

Rutinemæssigt tilkaldt

Carsten Andersen fortæller, at politiet rutinemæssigt tilkaldes for at fastslå, om der er tale om en ulykke eller en forbrydelse.

Det er nu op til Arbejdstilsynet at vurdere, om der skal gøres yderligere ud af sagen.

En springgrav er et hul - ofte bygget ned i gulvet i en hal - som er fyldt med skumpuder.

Springgrave bruges i forbindelse med gymnastik og skal sikre, at gymnaster slår sig mindst muligt.